Sake teen voormalige vroedvrou steeds ondersoekCarien Möller en haar dogtertjie, Sophia (Foto: AfriForum) Sake van strafbare manslag en poging tot moord teen Yolande Maritz, ŉ voormalige vroedvrou wat daarvan beskuldig word dat haar optrede babas dood of gestremd gelaat het, word steeds ondersoek. AfriForum se privaatvervolgingseenheid lewer tans bystand aan Carien Möller, Alysia von Kloëg en haar man, Brendon, in hul onderskeie sake teen Maritz, ’n voormalige vroedvrou van Pretoria. Möller en die Von Kloëg-egpaar het onderskeidelik klagtes van strafbare manslag en poging tot moord by die SAPD teen Maritz ingedien nadat beweerde nalatigheid tydens geboorte glo tot die dood van die Von Kloëgs se babaseuntjie nege dae ná sy geboorte gelei het. Möller se dogtertjie is serebraal gestremd gelaat. Die eenheid tree ingevolge ’n waaksaamheidsopdrag in hierdie sake op. Maritz het na bewering die aanbevole dosis Cytotec oorskry deur aan Möller twee tablette op een slag te gee waarna sy erge kontraksies begin ervaar het en haar baba in skok gegaan het tydens geboorte. Alysia en Brendon von Kloëg (Foto: AfriForum) Die polisieondersoek na die onnatuurlike dood van die Von Kloëg-egpaar se seuntjie volg ná bewerings dat Maritz nie gehoor gegee het aan die ouerpaar se bekommernisse oor abnormaliteite tydens die sonar wat op 24 weke gedoen is nie. Verder beweer Von Kloëg dat Maritz vir haar tablette gegee het wat skynbaar kalmeerpille was waarna sy etlike minute later kontraksies begin kry het en hul seuntjie sowat ’n uur later gebore is. Von Kloëg sê sy het geweet iets is fout omdat haar seuntjie abnormaal asemgehaal het en nie ’n geluid gemaak het nie. Maritz is in 2021 deur die Suid-Afrikaanse Raad op Verpleging skuldig bevind aan nalatige en onprofessionele gedrag en permanent gederegistreer as vroedvrou. Sy het teen die bevinding geappelleer, maar dit is van die hand gewys. Die privaatvervolgingseenheid het in Januarie vanjaar ’n skrywe aan die Nasionale Vervolgingsgesag (NVG) gerig oor die status van die sake wat teen Maritz geopen is. Die sake is volgens die NVG na ’n gespesialiseerde eenheid vir ondersoeke oorgeplaas. “Ons is bemoedig oor hierdie verwikkeling en ons glo dat sy op al die kriminele klagtes teen haar moet reageer. Dit is egter kommerwekkend dat dit herhaalde ingryping van die privaatvervolgingseenheid verg om te verseker dat die strafregstelsel funksioneer soos dit moet,” het Barry Bateman, woordvoerder vir die privaatvervolgingseenheid, gesê.